Maimua mag iekhamamua Jesuu amag mʉg ejemplo jaaujim:
—Ar oveja phãarkha thʉnʉm aar dubaag ẽkha simta puertdi garmua dubba sĩi chi thuur phʉʉrdʉ sim ʉ̃rta waaidʉ dich sim wounan,
maan sĩi nem jĩgmie aawaita mag simgui ajim.
Pari magba puertdi garmuata dub simʉn,
ma chi pastorrau,
chi thʉa.
Magʉg mag chi oveja ierr phãarkha thʉnʉm puertdi aig simuajã ʉdʉraa dubpijugui ajim.
Mag dubwi chi pastor amach oo phe wai nʉrraajemua aawai amach thʉ̃r gaai thʉ̃rbaimaawai amachdeujã i khaug aaujerram.
Mag warag dawag phe arrwia
ya thum daau paaukhabaadeewai,
am na dʉnʉisie amachdeujã i ẽudee weetjemgui ajim,
ya amach ich mag phe wai nʉrraajem dʉi aawai.
Pari magba jũrr õor amachdeu khaugbam khʉʉnauta am thʉ̃rchekhiin,
mag dʉi chan wetba,
warag parhoobata khaphig phobaadejugui ajim,
i okgau.
Amau amachdeu õor khaugbam khʉʉn iekjã khaphʉ aajemgui a jaaumajim Jesuu.
Jesuu mag amag jaaumarran,
jãg chi oveja thʉajemua ich nemchaain oopaar phe wai nʉrraajemjo iruajã ich iek ʉkha nʉm khʉʉn dʉi ich agjota aajem a sim ajim.
Pari mag jaaumamta aig i iek ũr narr khʉʉnau pod khaug auba,
sĩi oveja chaarta jaau simpii naajim.
Maimua deeu ich ag iekpai igwia Jesuu amag,
—Muan chadcha pãrag,
“Mʉʉta makhʉʉn oveja duubjem puertdiiu” a chirʉmgui ajim,
õor i iek ʉkha nʉm khʉʉnan i gaaimuata ʉ̃gtharjã oberju igwia.
Maimua chi fariseonaan khĩir iekhamamua,
—Ar mʉ beeju nawe seukha amachdeupai amauta Ẽwandam iek jaau nʉm awia sĩi õor khũgurnaa amachigta ee apiejem khʉʉnan nem jĩgkhamienaugui ajim.
Pari jãg oveja charau amachdeu õor khaugbam khʉʉn iek asekasba aajemjo,
mʉg chadcha mʉ iek ʉkha nʉm khʉʉnau chan par am mag seukha wenʉrrajieb mamʉ,
am iek asekasbajierramgui ajim.
Magnaa amag,
Mʉʉta puertdi charau;
chi mʉ iek ʉkha nʉm gaaimuata peerdʉ nʉm khʉʉnan chadcha mʉ denkham iekta mʉ denkha nʉisimgui ajim.
Chi mag nʉisim khʉʉnagan,
jãg chi pastorrau ich nemchaain wajapha oopaar phũak khopi wai nʉrraajemjo,
muajã ĩchab am thʉa wai chitajugui ajim.
’Pari magba ar seukha chikham khũguurjem khʉʉnan,
chikham õorta jũrr amachig paa aumam gaaimua chikhamnaan ovejata jĩgkha aumamjo sĩerrjeemgui ajim.
Mag nʉmʉn pari sĩi amach iek ʉkhabarmuata chadcha peerdʉju a jaauwai warag ʉdʉʉr ʉ̃gtharcha oberpiejem iekjã ũrpiba,
õor khĩirjug ãrpʉi nʉmta mag nʉrrjee aajemgui ajim.
Mamʉ mʉ chan am denjo magaagta beebajim.
Mʉʉn sĩi mʉchdeu Ẽwandam iek jaau chitʉmta ʉkhabarmʉn,
ich mag i denkha wenʉrranaa mʉig eegarwejã onee amkhĩirta beejimgui ajim.
Magnaa,
Mʉʉta Pastor chaar chi wajapcharamʉugui ajim.
Pastor chi wajapham abarmʉn ich nemchaain peerdʉ awaagjã ichta ʉdʉraa thõopiejemgui ajim.
Pari magba ar pastor anʉm khʉʉnjã sĩi phatkhon atheepai thʉnʉm khʉʉnan,
lobou nemchaain pʉraan urum oowaijã warag amachta khaphigbaadeejem.
Amach nemchaain khaba aawai bʉ̃ʉrjã am gaai mas khaba sim.
Mag warag parhooba nemchaain dau aphʉʉ aaidʉpiejemgui ajim.
Mag warag pastornaan anʉmta amachdeupa ogkhawia khaphig phobaadeejemgui ajim,
nemchaain thʉam khõchgau khaba sĩi phatkhon atheepaita naawai.
Maimua mag iekhamamua deeu ichdeupai,
—Mʉʉta Pastor chaar chi wajapcharamʉugui ajim ich igwia.
Ich jãg mʉ Ayau wajapha mʉch khaphʉnaa muajã mʉch Aai khaphʉ chitʉmjo,
mʉch igar nʉm khʉʉnjã mua khaphʉ chitʉm;
maagwai amachdeujã mʉ khaphʉ aajemgui ajim.
Chadcha mʉch den aawai mua am kõit ʉdʉraa mʉch thõopijugui ajim,
am peerdʉ awaag.
Pari agjo deeum khʉʉn thʉnʉmgui ajim,
mʉg israelnaan khabam khʉʉn.
Makhʉʉnjã mua ãbamʉg jʉr phe aujugui ajim,
amaujã mʉ iek ũrbaawai ʉkhamkhĩir.
Mag,
israelnaan dʉi pap ãbam denkha nʉisiewai mʉchta am Pastorkha chitajugui ajim,
amach thum ãba thʉa wai chitaag.
’Magua,
mag pastor wajaphamjo õor kõit ʉdʉraa mʉch thõopiju aawai mʉ Ayau mʉ daupii wai simgui ajim.
Pari mag ʉdʉraa mʉch thõopiwiajã deeu iiu phiidʉjugui ajim.
Mag mʉch thõopiju a chirʉm chan,
ajués chikhamnauta mʉrʉg magpi naawai khaba,
mʉch khĩrauta õor kõit mʉch thõopijugui ajim,
am peerdʉ awaag.
Mʉ Ayau mʉrʉg magta apitarr aawai mua chadcha ʉdʉʉr mʉch thõopiju aai chirʉm.
Pari deeu ũwaai mag iiu phiidʉagjã jua theeg chirʉmgui ajim am jʉ̃g daar.
Pari chi judionaan chi pornaanau Jesuu mag iekhabarm ũrbaawai,
amach pem aawai,
deeu ũwaai sĩi chum aaiphur iyʉʉ ihãbajã khaba nʉisim iekhau,
khapankham khʉʉnau warag amach khapeenag,
—¿Khanthee pãrau i iek ũr nʉma?
Jã sĩi ich por ee dosãt ben wai simua lokoo sĩewaita mag iekha sĩebahab aajeejim,
chi Jesús igwia.
Pari magbaawai ãaur khʉʉnau mag nʉm ee,
jũrr warm khʉʉnau,
—Pãar dak por ee dosãt ben paraam khʉʉnau i denjo mag iekhajupa anaajim.
¿Wa pãrau khĩirjuawai meperau dau khĩsum khʉʉnjã daujã wajaug apiju aai sĩwa?
aajeejim,
ich Jesuu bi eewe dau khĩsu thaabatarr monaautarr igwia.
Jesuu mag iekhatarr mag phiesta Las Enramadas anʉm dichtarr khur ajim.